Document ID: 32014R1119

A BIZOTTSÁG 1119/2014/EU RENDELETE
(2014. október 16.)
a 396/2005/EK európai parlamenti és tanácsi rendelet III. mellékletének az egyes termékekben, illetve azok felületén található benzalkónium-klorid és didecil-dimetil-ammónium-klorid maradékanyag-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 16. cikke (1) bekezdésének a) pontjára,
mivel:
(1)
A benzalkónium-klorid és a didecil-dimetil-ammónium-klorid hatóanyagokra vonatkozóan jelenleg nincs maradékanyag-határérték (MRL) meghatározva, és ezek az anyagok a 396/2005/EK rendelet IV. mellékletében sem szerepelnek.
(2)
A benzalkónium-klorid hatóanyag nem rendelkezik jóváhagyással az 1107/2009/EK európai parlamenti és tanácsi rendelet (2) szerint növényvédő szerekben való használatra. A didecil-dimetil-ammónium-klorid dísznövényeken alkalmazott növényvédő szerekben való felhasználásra jóváhagyott hatóanyag volt, de a jóváhagyás visszavonását követően valamennyi didecil-dimetil-ammónium-kloridot tartalmazó növényvédő szer engedélyét visszavonták (3). Mindkét anyag fertőtlenítésre használt biocid termék. Az ilyen felhasználás élelmiszerben kimutatható maradékanyaghoz vezethet.
(3)
A Bizottság tájékoztatást kapott a tagállamoktól és a vállalkozóktól, miszerint az egyes termékekben, illetve azok felületén található benzalkónium-klorid és didecil-dimetil-ammónium-klorid maradékanyaga meghaladja a 396/2005/EK rendeletben megállapított alapértelmezett 0,01 mg/kg értékű MRL-t.
(4)
Az Európai Élelmiszerbiztonsági Hatóság (a továbbiakban: Hatóság) 2012-ben és 2013-ban ellenőrző adatokat gyűjtött a benzalkónium-klorid és a didecil-dimetil-ammónium-klorid élelmiszerben való előfordulásának kivizsgálására. A tagállamok és az élelmiszer-ipari vállalkozók gyűjtötték az adatokat, amelyek szerint a szóban forgó anyagok a forrástól és a terméktől függően változó mennyiségben vannak jelen, ám ez a mennyiség gyakran meghaladja az alapértelmezett 0,01 mg/kg értékű MRL-t. Ezek az eredmények arról tanúskodnak, hogy a benzalkónium-klorid és a didecil-dimetil-ammónium-klorid elkerülhetetlenül jelen van egyes termékekben, illetve azok felületén.
(5)
A hatóság szakmai jelentést készített az összegyűjtött adatok statisztikai értékeléséről (4). Azt értékelte, hogy a Bizottsági szolgálatok által javasolt ideiglenes MRL-ek kellő védelmet nyújtanak-e a fogyasztóknak a biocid termékek használatával összefüggésben a maradékanyagoknak való expozíciójuk ellen, és indokolással ellátott véleményt adott ki a javasolt MRL-ekről (5). A Hatóság a jelentést és a véleményt továbbította a Bizottságnak és a tagállamoknak, valamint hozzáférhetővé tette őket a nyilvánosság számára.
(6)
A Hatóság indokolással ellátott véleményében arra a következtetésre jutott, hogy bár a kockázatértékelést a rendelkezésre álló információ korlátozott volta miatt nagyfokú bizonytalanság jellemzi, a javasolt ideiglenes MRL-ek valószínűleg elégséges mértékben védik a fogyasztókat. A Hatóság figyelembe vette a német Bundesinstitut für Risikobewertung (BfR) által a benzalkónium-kloridon és a didecil-dimetil-ammónium-kloridon elvégzett egészségügyi értékeléseket (6) (7). Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termények túlzott fogyasztásából következő, rövid távú expozíció esetében nem merült fel a megengedhető napi bevitel (ADI) vagy az akut referenciadózis (ARfD) túllépésének kockázata. A Hatóság a benzalkónium-klorid esetében javasolta a maradékanyag meghatározásának módosítását.
(7)
A benzalkónium-klorid és a didecil-dimetil-ammónium-klorid tekintetében helyénvaló ideiglenes MRL-eket megállapítani a meglévő ellenőrző adatok és a Hatóság indokolással ellátott véleménye alapján. Ezeket az ideiglenes maradékanyag-határértékeket öt éven belül felül kell vizsgálni az időközben elérhetővé váló új adatok és információk értékelése érdekében.
(8)
Az MRL-ekkel kapcsolatos megfelelő módosítások - a Hatóság indokolással ellátott véleménye alapján és a tárgy szempontjából lényeges tényezőket figyelembe véve - megfelelnek a 396/2005/EK rendelet 14. cikkének (2) bekezdésében foglalt követelményeknek.
(9)
A 396/2005/EK rendeletet ezért ennek megfelelően módosítani kell.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 396/2005/EK rendelet III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. október 16-án.

Labels: 1
17
0
3
6